Након историјског успјеха и освајања Копа Америке, Колумбија се мучила у квалификацијама за Свјетско првенство 2002. Након почетна два ремија, у трећем колу савладали су Венецуелу 3:0. Након осмог кола имали су само један пораз, од Аргентине; међутим, у наредних десет утакмица остварили су укупно три побједе и квалификације су завршили на шестом мјесту, с истим бројем бодова као и Уругвај, који је отишао у бараж због боље гол-разлике. Захваљујући освајању Копа Америке 2001, Колумбија се квалификовала за Куп конфедерација 2003. Колумбија је у групи била с Француском, Јапаном и Новим Зеландом. У првом мечу Колумбија је поражена од Француске 1:0, голом Тијерија Анрија из пенала у 39. минуту. У другом мечу Колумбија је савладала Нови Зеланд 3:1, док су у посљедњем мечу групе побиједили Јапан 1:0, голом Ђованија Ернандеза и Колумбија је прошла у полуфинале. У полуфиналу, Колумбија је поражена од Камеруна 1:0. У мечу за треће мјесто, Колумбија је поражена од Турске 2:1. Турска је повела голом Салија Тунчаја у другом минуту, изједначио је Ернандез у 63 минуту, док је побједу Турској донио Окан Јилмаз у 86. минуту. На Копа Америци 2004, Колумбија је завршила прва у својој групи. У четвртфиналу Колумбија је савладала Костарику 2:0, док је у полуфиналу изгубила од Аргентине 3:0. У мечу за треће мјесто Колумбија је поражена од Уругваја 2:1.